
  ELŐSZÓ


  Az egész egy szemvillanás alatt történt. Miközben Meghant figyeltük, ahogy végigsimít hófehér Line the Label kabátjának az övén, és a szeméből félresöpör egy huncut tincset, oldalvást a láthatóan izguló Harryre pillantott, aztán mintegy futólag a hátára tette a kezét, és bátorítón megsimogatta. Harry épp elég alkalommal állt már riporterek hada előtt, de ez most valami egészen más volt. Ezúttal nem egy jótékonysági szervezet munkáját készült propagálni, nem is a világméretű klímaváltozás fontosságára akarta felhívni a politikusok figyelmét; most valami nagyon is személyes bejelentéssel óhajtott a sajtó képviselői elé állni: azzal, hogy Meghan és ő immár jegyben járnak. Egymás kezét fogva sétáltak oda a közelben várakozó, lökdösődő fotósok serege elé.


  –Ne izgulj, simán fog menni – súgta oda Meghan a hercegnek, miközben kiléptek a Kensington-palota egyik oldalbejáratán, és elindultak a hosszú lugassétányon a Sunken Garden irányába, amely vízililiomokkal borított dísztavával, színes árvácska-, tulipán- és begóniaágyásaival valaha Diána hercegné kedvenc helye volt, lévén hogy valaha neki is ez volt az otthona.


  A pár eljegyzésének hivatalos bejelentése után ez kínálkozott a legnagyobb fotózási alkalomnak, amelyre alig pár perccel a kezdés előtt értem csak oda, mert az Oxfordshire-ben töltött hosszú hétvége után hazafelé rettenetes dugóba keveredtem az autópályán. Észrevettem elöl Carolynt, aki már elfoglalta helyét a királyi család mindennapi életéről tudósító szűk újságírói kör kiváltságos kis csoportjában. E válogatott társaság kipróbált tagjaiként belső információkhoz jutunk, miközben árnyékként követjük a brit királyi család legprominensebb tagjait itthon és külföldön.


  Ez a kiváltság abban nyilvánul meg, hogy közvetlen közelről figyelhetjük az uralkodói família életének legfontosabb eseményeit. Ott állhattunk minden alkalommal a Lindo-szárny lépcsőin, amikor bejelentették előbb György, majd Sarolta és Lajos születését. Az ember könnyen esik abba a hibába, hogy hétköznapi eseményként gondoljon minderre, pedig ezekről a pillanatokról a történelemkönyvek is meg fognak emlékezni. De most, amikor Harry szélesen Meghanre mosolygott, ő két keze közé fogta a herceg balját, és a Kensington-palota kertjében összesereglett ünneplő tömeg harsány „hip, hip, hurrá!” kiáltással üdvözölte őket, még a legedzettebb riporterek is meghatódtak. Mindenki érezte, milyen varázslatos erejű e pillanat.


  Carolyn és én már jóval azelőtt is tudósítottunk az újságírói körökben szimplán csak a Cégként emlegetett királyi család hétköznapjairól, hogy Meghan belépett volna közéjük. A világ bármely eldugott zugába vezetett is az útjuk, mi mindig ott voltunk Vilmos, Katalin és Harry kíséretében. Ugyanazzal a repülővel utaztunk, és ugyanazt a szédítően zsúfolt programot követtük Szingapúrtól a Salamon-szigetekig, Lesothótól Indiáig, az Egyesült Államoktól Új-Zélandig, mint ezek a fiatal királyi sarjak. Én ezekre az utazásokra mindig úgy emlékeztem vissza, mint valami osztálykirándulásra vagy iskolai táborra, mert ezeken is ugyanúgy ötvenfős buszokba zsúfolódtunk, és ugyanolyan izgatottan tolongtunk a szállodák recepciós pultjainál, hogy lehetőleg minél jobb szobát kapjunk. És az út folyamán kialakuló bajtársi szellem – nem is csak köztünk, újságírók, a személyzet tagjai vagy a biztonságiak között, hanem még a királyi család tagjaival is – szintén valami ilyesmire emlékeztetett.


  Vegyük példának azt az esetet, amikor Brazíliában, a São Pauló-i repülőtéren elveszett az útlevelem. Fejvesztve kutattam a táskámban, amikor váratlanul megcsörrent a telefonom, az egyik palotasegéd hívott. A háttérből tisztán hallottam Harry jellegzetes nevetését. Megtalálták az útlevelemet, nyilván véletlenül elejtettem valahol. Nem akarták, hogy ott ragadjak Brazíliában, ezért Harry herceg egyik testőrével átküldte az okmányt arra a terminálra, ahonnan nekem kellett tovább repülnöm a következő, Chilébe tartó géppel. Amikor legközelebb találkoztam vele, már nem a nevemen, hanem egyszerűen „Mr. Útlevélnek” szólított. Ahogy az már az angolok között szokás, ő is szívesen ugratja a másikat.


  Az ilyen utak másik előnye, hogy távol a megszokott otthoni közeg kötöttségeitől itt mód nyílik őszintébb, személyesebb hangvételű beszélgetésekre is. Épp ezen a chilei úton történt, hogy az egyik szűk körű, vacsora előtti fogadáson Harry megsúgta nekem, milyen boldogan lenne ő is amolyan „hétköznapi srác”, aki, ha úgy tartja kedve, összecsomagol és elhúz, mondjuk, Brazíliába, hogy csakis a saját szája íze szerint éljen akár egy teljes évig. Elmondta, mennyire utálja, hogy az emberek egy-egy pillanatfelvétel kedvéért lépten-nyomon a képébe nyomják az okostelefonjaikat, a profik fényképezőgépeinek állandó kattintgatásaitól pedig valósággal rosszul van.


  Carolynnal mi pontosan tudtuk, hogy Harry mindig is nyomasztónak találta a palota falai közé zárt, formális keretek közt zajló életét, de ahányszor elkísértük utazásain, szinte mindig feltűnt, hogy a vidéki élet iránti vonzalmába némi szomorúság is vegyül. Tudta, milyen hiú ábránd, hogy az érkezését övező hivatalos felhajtást mellőzve kerüljön érintkezésbe az egyszerű, helyi emberekkel.


  Akárcsak gyermekkorában, amikor Diána hercegné, az édesanyja különböző vidámparkokba vagy McDonald’sokba tett kiruccanásokkal próbálta megismertetni vele az egyszerű, hétköznapi emberek életét, Harry a mai napig vágyik erre a „normalitásra”. (Milyen végtelenül mókás tudni, hogy ennek a mérhetetlen vagyonba és kiváltságok közé született kisgyereknek annak idején a Happy Meal legizgalmasabb része mindig a zacskóba rejtett apró műanyag játék megtalálása volt.)


  Harry alapvetően különbözik a bátyjától, Vilmostól, aki rendszerető és gyakorlatias nagyanyjára, a királynőre üt. Harry sokkal inkább érzelmi beállítottságú és idealista típus, s épp ezt lehet a leginkább csodálni benne. Ez az erős vágya, hogy kiszabaduljon a (sorban harmadik) trónörökös béklyóiból – onnantól, hogy még a hivatalos eseményeken is megölelhesse, akit kedvel, egészen addig, hogy a frontokon, életveszélyes helyzetekben is szolgálhassa a hazáját, mint bárki más –, vitán felül az egyik legvonzóbb tulajdonsága, még akkor is, ha ezzel olykor borsot tör a királyi család többi tagjának az orra alá.


  Ez a nyíltsága és szívélyessége tette lehetővé azt is, hogy egy új fejezetet nyisson a királyi család történetében, amikor beleszeretett Meghan Markle-be.


  Talán szerepet játszhatott saját, kétrasszú származásom is abban, hogy ma a Sussex hercege és hercegnéje életét követő lelkes, főként fiatalokból álló rajongói tábor egyik brit tagja vagyok, mert engem is elbűvölt, amikor egy ugyancsak nem fehér bőrű amerikai színésznő, Meghan Markle beházasodott a Windsor-házba. Bár furcsán hangzik, én régebben ismerem Meghant, mint Harry. Először a 2015-ös torontói Fashion Weeken nyílt rá alkalmam, hogy elbeszélgessek vele, miután lezajlottak a nyilvános sajtóinterjúk. Elképzelhetik, mennyire meglepődtem, amikor alig egy évre rá Meg (ahogy közeli barátai és most már a férje is szólítják) meghódította a legkívánatosabb európai agglegény szívét.


  Már a kapcsolatuk kezdeti szakaszában is világossá vált, hogy Harry olyan barátnőre lelt, aki ráébresztette igazi életcéljára, és felszabadította benne a társadalom perifériáján élők iránti felelősségérzetet és humanitárius elkötelezettséget. A világ izgatottan figyelte, ahogy a kettejük kapcsolata rohamtempóban teljesedik ki. Ott voltunk köztük mi is Carolynnal, és döbbenten néztük, ahogy jó néhány bulvárlap mindent elkövet, hogy Meghant egy nehezen kezelhető, követelőző és törtető szerencsevadásznak állítsa be. Gúnyolódó kommentárjaikban és főcímeikben a brit sajtó egyes képviselői olykor rasszista színezetű célozgatásoktól sem riadtak vissza.


  Meghant őszintén megdöbbentette ez a barátságtalan fogadtatás, hiszen ő a királyi család új tagjaként pontosan ugyanazt a lelkesedést tanúsította különböző hivatalos és jótékonysági küldetéseiben, mint annak idején gyerekkorában, amikor tizenegy évesen levelekkel bombázta a különböző amerikai vezetőket, köztük Hillary Clintont – akkoriban történetesen egy általa szexistának ítélt mosogatószer-hirdetés miatt. Meghan a szereplései előtt olykor késő éjszakába nyúlón gyűjti az anyagot, és annak alapján készíti el saját jegyzeteit, noha az ilyen feladatokra külön stábja van. „Én nem tudok másképp dolgozni” – ismerte be nekem egyszer. Nyilván ennek is része volt abban, hogy Harry őszintén azt nyilatkozta: megtalálta azt a „csapattársat”, akit mindig is keresett.


  Ezért éreztem aztán teljesen abszurdnak azt a pillanatot, amikor 2020 márciusában utoljára ölelhettem meg búcsúképp Meghant a Buckingham-palota egyik fogadótermében, miután végzett a királyi család kötelékében teljesített utolsó feladatával is. Akkorra már mindenki tudta, hogy Harryvel meghozták a nehéz döntést, és a családjuk védelmében inkább lemondanak addigi szerepükről. Mindaddig csakis örömteli eseményeken találkoztunk ebben a díszes, 1844 jelű teremben, mint például a királynővel közös programokon vagy a sajtófogadásokon. Most még a malachit falikarok is mintha komorabb fényeket vetettek volna a falakon sorakozó portrékra, miközben a királyi család legújabb tagjai elbúcsúztak nemcsak a személyzet tagjaitól, hanem egész addigi életüktől.


  Carolynnal részt vettünk Meghan minden programján az utóbbi időkben, de sehogyan sem tudtuk elképzelni, hogy ezúttal valóban bekövetkezzen a legutolsó is. A stáb tagjai közül azok, akik kezdettől fogva tanúi voltak Harry és Meghan egymásra találásának, most szomorúan szemlélték, ahogy ilyen kurtán-furcsán véget ér ez az amúgy hepienddel kecsegtető történet: két fiatal egymásba szeret, összeházasodnak, utódaik lesznek, aztán életük végéig a királynőt szolgálják. Ehelyett most elhagyják az országot. Miközben Meghan búcsúzásképp megölelt, még odasúgta a fülembe:


  –Ez alakulhatott volna másképpen is.


  Igen, Carolyn és én tanúi voltunk mind a színfalak mögötti, mind a nyilvánosság előtt zajló, jól ismert küzdelmeknek, amelyek Harry és Meghan házasságának első két évét jellemezték. Ez a fura vég azonban nem szerepelt sem az általunk megírni szánt életrajzi könyvben, sem a házaspár terveiben.


  Az érvényes protokoll szerint a brit királyi család egyetlen tagjának sincs joga ahhoz, hogy hozzájáruljon egy róla készülő életrajzi mű kiadásához. Carolyn és jómagam ennek ellenére olyan szerencsések voltunk, hogy közeli ismeretség fűz bennünket a házaspár belső körének prominens tagjaihoz: a barátaikhoz, közvetlen munkatársaikhoz, befolyásos udvari tanácsosokhoz és számos más, Sussex hercegével és hercegnéjével bensőséges kapcsolatot ápoló magánszemélyhez. Részt vehettünk Harry és Meghan több száz programján, jótékony célú és szabadidős utazásán Írországtól Tongáig, jóformán a világ minden szegletében, hogy ezzel is minél pontosabb képet kapjunk erről a modern királyi párról, amelynek tagjai – illesse őket dicsérettel vagy kritikával az utókor – mindvégig hívek maradtak a hitükhöz.


  Omid Scobie és Carolyn Durand,

  London, 2020


  BEVEZETÉS


  Amikor hat hétre tervezett tartózkodásuk első napján megérkeztek az utolsó csomagjaik is a kanadai Victoria város közelében található, másfél hektáron elterülő Mille Fleurs birtokra, Harry és Meghan végre fellélegezhetett. Addigra holmijuk java része már ott sorakozott a több mint ezer négyzetméteres, egyik ismerősüktől kölcsönkapott villa tágas gardróbszobájában. Immár sok ezer mérföld választotta el őket a Frogmore Cottage-től, windsori otthonuktól  de ezt csöppet sem bánták.


  Bár hivatalos szerepléseiken a mosoly egy pillanatra sem tűnt el az arcukról az elutazásuk előtti hetekben, mielőtt november közepén felültek az Air Canada transzatlanti járatára a Heathrow repülőtéren, az utolsó Angliában töltött heteket aligha tarthatták életük derűs időszakának. Sussex hercege és hercegnéje három brit bulvárlapot is beperelt a magánszférájuk megsértése és telefonkódjaik feltételezett jogtalan feltörése miatt  úgy tűnt, a sajtó jobban rájuk szállt, mint valaha.


  Különösen Harrynél telt be végképp a pohár. Nem érdemelne jobbat ennél a királynő?  harsogta a Daily Mail egyik főcíme, ami a herceghez is eljutott az interneten. Nem értette, miért akarja őket ilyen elszántan tönkretenni a média.


  Ezek mind fizetett trollok  panaszkodott később egyik barátjának.  Csupa gonosz troll… egyszerűen undorító ez az egész.


  Aztán ahogy tovább görgette a telefonja képernyőjén a cikket, nem tudta megállni, hogy bele ne olvasson a kommentekbe is.


  H & M undorítóan viselkedik.


  Mindketten a királyi család szégyenfoltjai.


  Sokkal jobb lenne, ha végképp megszabadulnának Harrytől és Meghantől.


  Ez az utolsó komment háromezer-ötszáz lájkot kapott.


  Harry azonnal megbánta, hogy megnyitotta a linket. Most is összeszorult a gyomra, mint mindig, amikor ilyen kommentekkel szembesült.


  A mai társadalom tele van dühös emberekkel, és ezt valahogy mindenki megszokta  magyarázta a barátjának.  Hová lett a jóindulat? Vajon miért ilyen ellenséges mindenki?


  Harry kedélyét nemcsak a sajtó és az internetes trollok borzolták, de az egész birodalmi gépezet működése is. Alig múlhatott el anélkül egy hét, hogy személyes beszélgetéseik vagy magánügyeik részleteit  persze alaposan torzítva  ki ne szivárogtatta volna valaki a sajtónak. Úgy érezték, az udvari stábnak szinte nincs olyan tagja, akiben megbízhatnának. Eközben tovább romlott Harry addig is meglehetősen feszült viszonya a fivérével, Vilmossal.


  Ha akadt bármi reményre jogosító fénypont ebben a sötét zűrzavarban, az pontosan ez a kanadai út volt, amelyen végre elmenekülhettek a nyilvánosság  vagy ahogy Meghan nevezte: a lárma  elől. Előre tudták, milyen gyógyító hatással lesz mindkettőjükre ez a varázslatos környék, a Vancouver-sziget vadregényes North Saanich-i körzetében megbúvó birtok levegője  főként az után a hat hónapig tartó viharos eseménysorozat után, amelynek során májusban még első gyermekük is megszületett. És ami alatt mindkét új szülő megállás nélkül dolgozott, és tűrte a nyilvánosság szűnni nem akaró érdeklődését, ahogy az már szinte természetes is, ha az ember az angol királyi család tagja.


  Bár a hamisítatlan és békés természet vette körül őket, nem sikerült megnyugodniuk. Ez a »pihenés« végül egyáltalán nem bizonyult annak  árulta el később egy, a párhoz közel álló forrásunk. Ami a külvilág számára idilli vakációnak tűnhetett, nekik azzal telt, hogy lázasan szövögették a terveket közös jövőjükről. Közben a herceget végképp kiborították az udvarral folyó, szűnni nem akaró viták, az adok-kapok meg a fel-felröppenő híresztelések.


  Az eltelt év néhány örömhírt is tartogatott számukra, közülük a legjelentősebb persze Archie fiuk születése volt. A Vogue brit kiadásának szeptemberi száma, benne egy róluk megjelent cikkel, amelynek a szerkesztésében Meghan is részt vett, a magazin történetének egyik legnagyobb példányszámát produkálta. A Meghan tervezte ruhakollekció is szerepelt benne, amelynek az eladásaiból befolyó összeget a Smart Works nevű, munka nélküli nőket segítő jótékonysági szervezetnek ajánlotta fel. A kollekciót a cikk megjelenése után valósággal szétkapkodták a Marks & Spencer és más áruházak nőiruha-osztályairól. Harry akkoriban indította útjára a Travalystet, ezt a globális körülmények között is fenntartható utazásra kitalált kezdeményezését, amitől azt remélte, hogy örökre megváltoztatja a turisztikai szokásokat.


  Harry és Meghan eredetileg is úgy tervezték, hogy dolgozni fognak kanadai tartózkodásuk idején. Bőven várt rájuk tennivaló, például, hogy létrehozzák végre nonprofit szervezetüket, és hogy továbbra is szószólói maradnak azoknak a jótékonysági programoknak, amelyeknek korábban királyi támogatói voltak odahaza. De ez a sok munka valahogy könnyebben ment a kanadai villa faborítású dolgozószobájában, amelynek ablaka a gondosan ápolt kert hó borította lucfenyőire nézett (igaz, sokszor végül a konyhában végezték, ahol csak olyankor álltak fel a MacBookjaiktól, ha egy kávéra vagy teára szottyant kedvük).


  Döntésük, hogy külföldre távoznak ahelyett, hogy a hagyományokhoz híven a királyi család többi tagjával töltenék a karácsonyi ünnepeket a királynő Sandringham-birtokán, Norfolkban, csak rontotta a brit sajtóban kettejükről addigra már kialakult negatív képet. Némely brit lapok a királynő megcsúfolásának nevezték távolmaradásukat, holott Harry még elutazásuk előtt jóváhagyatta nagyanyjával  egyúttal feljebbvalójával  a terveiket. A valóságban a királynő, aki rendszeresen találkozott velük, tekintve, hogy ők is a windsori kastélyban laktak, még bátorította is őket erre az útra. Végül is Harryék a szokásoknak megfelelően a norfolki nyári rezidencián szűk családi körben töltötték vele az elmúlt két karácsonyt. A királyi család többi tagjával  köztük olykor Cambridge hercegével és hercegnéjével  is előfordult, hogy olykor kihagytak egy-egy ünnepi alkalmat.


  November lévén egyelőre nyoma sem volt a karácsonyi őrületnek. Kanadában még mindenki a közelgő hálaadás ünnepére készülődött, és Meghan édesanyja, Doria épp akkor jelentette be, hogy Los Angeles-i otthonából útra kel hozzájuk, Victoriába. Meghan napok óta izgatottan sms-ezett az anyjával, aki alig tudta kivárni, hogy végre megpillanthassa az unokáját, Archie-t. A kisfiú rohamos ütemben gyarapodott és meg is nőtt, amióta Doria utoljára látta nyáron.  Úgy nyúlik, hogy túlszárnyal mindenkit a korosztályában  büszkélkedett a kisfiával Meghan a barátainak, mielőtt előkapta volna a telefonját, hogy mutasson nekik néhány képet a több százból.


  Bár tudták, hogy kanadai otthonuk csak átmeneti jellegű, Harry és Meghan mindent elkövetett, hogy bababaráttá varázsolják a környezetet. A bútorok éles sarkaira diszkrét gumiborítás került, és amiről úgy vélték, hogy balesetveszélyes a kicsinek, elmozdították Archie szokásos útvonalaiból. A hat hónapos csöppség már nem is annyira kúszott-mászott, inkább totyogott az útjába eső bútorokba kapaszkodva, úgyhogy a szülei kerülni akartak minden kockázatot. Szerették volna kizárni a lesifotósok kísérleteit is. A birtok körül újabb kerítés épült, mert előre tudták, hogy előbb-utóbb feltűnnek a kíváncsiskodó teleobjektívek, és nem óhajtották, hogy a lesifotósok tönkretegyék mindennapi sétáikat Archie-val, amelyeket hol a környező erdős domboldalon, hol a homokos tengerparton tettek.


  A házaspár legfőbb törekvése az volt akkoriban, hogy megvédjék a kisfiukat és a saját magánéletüket a kíváncsiskodóktól. Mindjárt azzal kezdték, hogy semmiféle királyi címet nem adtak a kicsinek. Harry már nagyon korán megszenvedte az előkelő származás minden nyűgét, amikor végig kellett néznie, miképp hajkurásszák édesanyját nap mint nap a szenzációéhes fotóriporterek, az utóbbi időben pedig Meghan is hamar megtanulhatta ugyanezt a leckét. Így hát mindketten a fejükbe vették, hogy kisfiuknak olyan jövőt kell teremteniük, amelyben a sorsát nem a születési kiváltságai és kötöttségei, hanem önnön vágyai és törekvései alakítják majd.


  Az óceán partján elterülő birtokon eltöltött első napok megadták nekik azt a békét, amelyre már oly régóta vágytak. Hónapok óta most először fordult elő, hogy a házaspár  amelynek tagjai minden napjukat jógával és közös reggelivel kezdték  végre megnyugodhatott. De a békés felszín alatt heves lelki viharok dúltak. Rendkívül súlyos és felelősségteljes dilemma előtt álltak. Mert a három éve szakadatlanul tartó sajtótámadásoknak mindenképp véget kellett vetniük valahogy, és a családdal, amelyről úgy érezték, bizony nem támogatta őket eléggé ebben a zűrzavarban, szintén rendezniük kellett a viszonyukat. Jól tudták, ezen lesz még mit töprengeniük, de azt is, hogy döntésükben a szívük szavára fognak hallgatni.


  1


  Hív London


  A Heathrow repülőtérről Meghan 2016. júniusi megérkezése után szinte egyenesen a Selfridges áruházba hajtatott. A fiatal amerikai színésznőnek fontos küldetése volt: a cipővásárlás.


  Az Oxford Street-i áruházban aztán végigjárta a háromezer-háromszáz négyzetméteres cipőcsarnokot (ennél sehol sincs nagyobb az egész világon), és főként kedvenc dizájnerei – Stella McCartney, Chloé, Marc Jacobs – kínálatából válogatva próbálta eldönteni, van-e közöttük olyan, amiért hajlandó volna kifizetni az árcédulákon feltüntetett arcátlanul magas összegeket. A Briliáns elmék című tévésorozat, amelynek egyik sztárja volt, immár hatodik évadában járt ugyan, Meghan sohasem szórta a pénzt. Elvált szülők gyermekeként szűkös anyagi körülmények között nőtt fel Los Angeles szívében, egy garázsból átalakított, kicsi és kényelmetlen lakásban, úgyhogy kétszer is meggondolta, kidobjon-e egy kisebb vagyont olyan holmikra, amelyek pár hónap múltán úgyis kimennek a divatból. Ha már sokat költött valamire, szerette, ha olyan örök darabot kap érte, mint például a Sergio Rossi tervezte magas sarkú cipői. Meghan, aki végigaggodalmaskodta gyerekkorát, a mai napig úgy érezte, hogy a jó dolgok, ha megtörténnek is vele, hamar elillannak.


  Ha Meghan kicsit túlzónak érezte is, hogy rögtön költekezéssel indítsa londoni tartózkodását, ezt könnyen meg lehetett bocsátani neki.


  Pár nappal korábban tért csak haza egy csajos luxushétvégéről a görög Ídra szigetéről, ahová az esküvőjére készülődő, még a főiskolán megismert legjobb barátnőjének, Lindsay Rothnak szervezte meg a felderítőutat. Meghan nagyon komolyan vette nyoszolyólányi teendőit, és úgy alakította a hétvégét, hogy minden napra jusson valami érdekes program: túrázás, úszás és napozás a tengerparton, meg persze az Athéntól kétórányi hajóútra fekvő, inkább csak szamárháton vagy kerékpárral bejárható sziget kulináris kínálatának a felfedezése.


  Ez a hétvége Ídrán távolról sem hasonlított az amerikai lányok körében dívó Las Vegas-i stílusú őrült partikra, amelyek másról sem szólnak, mint piálásról a válogatott éjszakai klubokban és – Meghan szóhasználatával – megátalkodott „falloszhajkurászásról”. Az általa szervezett mediterrán hétvégén a két lány inkább a csodálatos tengerben és napsütésben, a frissen felszolgált és finom borokkal kísért görög salátákban és halételekben, meg persze egymás társaságában keresett és talált élvezetet.


  Az egész program Meghan kézjegyéről árulkodott: minden eleme klasszikusan egyszerű volt, mégis testet-lelket gyönyörködtető, szórakoztató, egyszersmind meghitt – és persze a legapróbb részletekig előre megtervezett. Mert ez a tervszerűség világéletében egyik fő jellemvonása volt a lánynak. Kezdve a diákéveitől, amikor dolgoznia kellett, hogy eltartsa magát és főiskolára járhasson, majd az apró szerepekért való folytonos kuncsorgás és meghallgatások évein át egészen addig, hogy végre sikeres tévésztár lett belőle, és még egy népszerű életmódweboldalt is elindított, hogy kipróbálja magát más területeken. Mindig is keményen dolgozott, előbb a tervek kialakításán, aztán a véghezvitelükön.


  Ugyanez vonatkozott erre a mostani, londoni útjára is. Már kész útitervvel érkezett a brit fővárosba, ennek csak első pontja volt a cipővásárlás. Meghan pontos listát készített arról, mely éttermekben szeretne étkezni, melyik klubot akarja kipróbálni, és hogy kikkel akar találkozni.


  Izgalmas hetek elé nézett ez a harmincnégy éves, fiatal nő. Meghan sikerének titka a show-biznisz szélsőségesen versengő világában már kislány kora óta abban rejlett, hogy megvolt benne a kellő önbizalom és kitartás, hogy mindig keményebben dolgozzon a vetélytársainál.


  Ezt az önbizalmat részben szülei rajongó szeretetének köszönhette. Édesanyja, Doria Ragland és az apja, Thomas – akik a General Hospital című szappanopera felvételein ismerkedtek meg, ekkor a férfi fővilágosítóként, Doria pedig a sminkeseknél dolgozott ideiglenes alkalmazottként – mindössze két évig tartó rövid házasság után elváltak. De továbbra is nagy szeretettel nevelték közös lánygyermeküket, mindenfajta súrlódás nélkül, megértésben és mindig ügyelve rá, hogy a nagy ünnepeken együtt legyen a család.


  A szülők áldozatkész szeretete talán abban nyilvánult meg a leginkább, hogy mindketten a lehető legjobb oktatást szánták a lányuknak. Középiskolás koruk után egyikük sem folytatta a tanulmányait magasabb fokon, noha Doriát bevették annak idején a Los Angeles-i Fairfax Gimnázium különösen tehetséges tanulóknak fenntartott elitcsoportjába. Érettségi után édesapja, Alvin Ragland műtárgykereskedésében állt munkába, később utazási ügynök lett belőle, amit még rengeteg más, különböző foglalkozás követett. A családja egyszerűen nem engedhette meg magának a felsőfokú tanulmányok költségeit, ezért Doria csak élete egy jóval későbbi szakaszában jutott el főiskolára. Tisztában volt vele, hogy pénzügyi nehézségeinek fő oka éppen a megfelelő iskolázottság hiánya, ezért ragaszkodott hozzá, hogy kislányával ez ne ismétlődhessen meg.


  Thomas és Doria nem ismert tréfát, ha a lányuk jövőjéről volt szó, ezért aztán a legjobb iskolákat keresték a számára. Meghant rögtön az elején abba a nagyhírű, Little Red Schoolhouse nevű elit általánosba íratták be, amelybe hollywoodi sztárok gyermekei jártak már a negyvenes évek óta (a maiak közül például Johnny Deppéi vagy Scarlett Johanssoné). Meghan innen Los Felizbe került, és a tanulmányait az ottani Szeplőtelen Szív katolikus középiskola leányosztályában folytatta.


  Meghan tökéletesen tisztában volt azzal, hogy a szülei mekkora anyagi áldozatot hoztak érte a taníttatásával, és ez mostani, kiváltságos helyzetében is felelősségtudattal töltötte el. „A szüleim mindketten igen szerény körülmények között éltek, és talán épp ezért voltak mindig olyan nagylelkűek […] soha nem fukarkodtak a bátorító gesztusokkal, legyen az egy könnyű ölelés, egy biztató mosoly vagy futó vállveregetés, csak hogy éreztessék velem: minden rendben lesz – írta 2016-ban The Tig című blogjában. – Egész gyermekkoromban ezt láttam tőlük, és ezért vált belőlem is ugyanilyen felelősen gondolkodó felnőtt.”


  Meghan rendkívül szorgalmas tanuló volt. Mindig ő tette fel először a kezét, ha a tanár választ várt egy kérdésre vagy önkéntes jelentkezőt keresett egy szöveg felolvasására, így aztán kitűnő volt minden tantárgyból és magaviseletből is. Felelősségérzete nem csak az iskolai munkájára terjedt ki. Amikor még kislány korában az édesanyjával egyszer belebotlottak az utcán egy hajléktalan férfiba, Meghan könyörögve nézett Doriára, és azt kérdezte: „Nem tudnánk valahogy segíteni rajta?” Hasonlóan együttérző viselkedés csöppet sem ritka az ilyen korú gyerekeknél, de Meghannél ez több volt egyszeri fellángolásnál. Ez a kínzó kérdés, a „Mit tehetnék, hogy segítsek az embereken?” nemcsak aznap, de egész további életére elkísérte.


  Édesanyja tízéves korában vitte el első vakációjukra Jamaicába, de ott sem az amerikai turisták által kedvelt, ötcsillagos üdülőhelyeket járták, hanem a lerobbant szegénynegyedeket, mert Doria azt akarta, hogy lánya a saját szemével lássa, hogyan élnek kevésbé szerencsés embertársaik. Tizenhárom évesen Meghan már beállt segíteni a Los Angeles Skid Row{1} negyedében működő, szegényekre főző népkonyhára. „Első nap rettentően meg voltam ijedve – idézi fel azokat a napokat. – Még fiatal voltam, az a környék pedig elég veszélyes hely, és annak ellenére, hogy egy nagyszerű emberekből álló önkéntescsoport tagjává váltam, az elején felkavaró volt ez az új tapasztalat.”


  A lelke mélyén Meghan vívódott, hogy visszatérjen-e máskor is erre a népkonyhára, végül a Szeplőtelen Szívben őt tanító teológia-tanárnőjéhez, Maria Polliához fordult tanácsért. A Katolikus Segítő Kéz munkatársaként Mariának már bőséges tapasztalatai voltak a társadalom kivetettjei között folytatott jótékonysági munkáról, ezért úgy érezte, az a kötelessége, hogy most ezt az előtte álló érett gondolkodású kislányt is inspirálja.


  „Egész életünk legfontosabb parancsa, hogy a mások sorsáért érzett aggodalmunk felülkerekedjen a félelmeinken” – tanácsolta Meghannek. És ő vissza is tért segíteni a népkonyhára.


  „Sosem feledkeztem meg erről a tanításról” – mondta később Meghan.


  Fáradhatatlan segítőkészsége és a tanulmányaiban mutatott szorgalma nem tette feltétlenül népszerűvé. Osztálytársai gyakran nevezték strébernek, mert nem tudták elképzelni, hogy valaki tényleg ennyire „tökéletes” legyen. Pedig Meghan egyáltalán nem ezért volt oly igyekvő. Épp ellenkezőleg, inkább úgy érezte, még bőven van mit bizonyítania. Félig fekete, félig fehérként sohasem tudta biztosan, hová tartozik, és talán ez sarkallta arra, hogy mindig, mindenben tökéletes teljesítményével igyekezzen meggyőzni az embereket. Ki nem állhatta, ha hátrányos helyzetű törtetőnek nézték.


  Később a középiskolában is virult. A Genezis Színtársulattól kezdve az iskolai évkönyvek összeállításáért felelős bizottságig az égvilágon minden diákszervezetbe és klubba belépett. Az egyik évben megválasztották homecoming-királynőnek{2} is. Meghan, ez a született és állandó biztatásra, dicséretre szomjazó művészlélek lassan magára öltötte végleges személyiségét.


  „Hihetetlenül sokat dolgozott. Elképedve néztem, hogyan lehet valakinek ilyen fantasztikus munkaerkölcse már ilyen fiatalon” – mondja róla Gigi Perreau, aki színészetet tanított neki éveken át. Akármilyen kis szerepet kapott is, például, amikor egy titkárnőt alakított az Annie-ban, Meghan mindent beleadott.


  Az iskolai előadásokon gyakran az apja, Thomas segített a díszletezésnél, és „szinte minden előadásra el is jött – folytatja Perreau. – A közönség soraiban mindig fel lehetett fedezni az ő büszkeségtől sugárzó arcát is.”


  Az apja abban is fontos szerepet játszott, hogy Meghanből elszánt feminista, vagy ahogyan ő maga nevezte, „a női egyenjogúság élharcosa” lett. Tizenegy éves volt, amikor az osztálytársaival közösen egy televízió-műsort néztek, és egyszer csak az „Amerika asszonyai ezzel harcolnak a zsíros lábasok ellen” mosogatószeres hirdetés jelent meg a képernyőn. Az egyik srác nem tudott magába fojtani egy félhangos megjegyzést: „Úgy bizony, a nőknek ott a helyük, a konyhában!”


  Thomas biztatta a hirdetésen felháborodott lányát, hogy fogalmazzon meg egy tiltakozólevelet. Meghan aztán el is küldött néhányat az „általa ismert legbefolyásosabb” közszereplők címére, köztük Hillary Clintonnak, az elnök feleségének, Linda Ellerbeenek, a hirdetést sugárzó Nickelodeon tévécsatorna hírműsorvezetőjének, és egyet még a mosogatószer gyártójának is. És mindnyájan válaszoltak is neki. Levelet kapott a Fehér Háztól; a Nickelodeon leadott egy Meghannel készült interjút; a mosogatószer gyártója pedig átíratta a hirdetés szlogenjét, ami most már így szólt: „Amerikában mindenki ezzel harcol a zsíros lábasok ellen.”


  Meghan kezdetektől fogva meglévő érdeklődése a színház iránt középiskolás korában tudatos életcéllá lépett elő, de az édesanyja, aki egy pillanatra sem tévesztette szem elől a felsőoktatás fontosságát, azt tanácsolta neki, előbb szerezzen valahol egy főiskolai diplomát. Azt akarta, hogy a lányának mindig legyen egy menekülő útvonala, ha a színészi pálya valamilyen okból nem sikerülne. Ezzel Meghannek sem volt semmiféle gondja, hiszen amúgy is eldöntötte már, nem jár többé próbaszereplésekre addig, amíg el nem végezte a középiskolát. Ekkor már biztos helye volt a chicagói Északnyugati Egyetemen.


  Meghan még akkor felvételizett az Evanstonban, Chicago egyik külvárosában található patinás magánegyetemre, amely Amerika legjobb hírű felsőoktatási intézményei közé tartozik, amikor megkapta élete első igazi, bár inkább csak amolyan statisztaszerepét Tori Amos 1000 Oceans című dalának a videóklipjében. Csupán villanásnyi feltűnés volt ez a kamera előtt – Meghan egy gyalogost alakítva elhalad a kirakat mellett, amelyben az énekesnő előadja a dalt. De még ezzel is keresett hatszáz dollárt, és néhány hét múltán máris újabb meghallgatásra hívták, ezúttal egy Shakira-dal videóklipjének a felvételéhez. (Ezt a szerepet végül nem kapta meg, sőt legközelebb csak akkor tűnt fel újra a nyilvánosság előtt, amikor utolsó egyetemi évében a General Hospital című tévésorozatban játszott.)


  Az Északnyugati Egyetemen Meghant ismét jómódú családok jól eleresztett csemetéi vették körül. Ő kénytelen volt egyetemi tanulmányai mellett munkát is vállalni, így túl azon, hogy felvette a teljes kurzust, még különféle félállásokat is betöltött, másképp képtelen lett volna kifizetni a tanítási, lakhatási és megélhetési költségeket. Zsebpénz-kiegészítés gyanánt még bébiszitterként is dolgozott, sőt színház szakos hallgatóként kisebb szerepeket, valamint önkéntes munkát is vállalt.


  – Nem is értem, hogy fér bele neked ennyi minden egy napba – ámult el egyik jóbarátja, aki elkísérte őt a dékáni hivatalba, hogy átvegyék a féléves tanulmányi beosztását. Őszintén csodálta a barátnőjét, amiért ennyi minden mással is össze tudja egyeztetni a tanulmányait.


  – Hogy az ördögbe szakítasz időt ennyi mindenre? – kérdezte tőle egy másik ismerőse.


  Hát, például úgy, hogy Meghan nem járt esténként bulizni, mint a legtöbb egyetemista. Elő nem fordulhatott, hogy társai hétköznap összefussanak vele valami szórakozóhelyen. Péntek esténként, amikor sorority nővérkéi{3} a partikat és a kocsmákat járták, Meghan valamelyik tanára gyerekeire vigyázott. Rögtön az elején fölvették a Kappa Kappa Gamma diáklány-egyesületbe, később már be is költözött az egyesület kollégiumába, ahol rengeteg barátra tett szert. Itt ismerkedett meg például Genevieve Hillisszel és Lindsay-vel. De még a görög ábécé különböző betűivel jelölt leányegyesületekben eltöltött éveiben is inkább hasonlított Elle Woodsra, mint a Party zóna című film női főszereplőire.{4} Hamarosan ő lett a leányegylet toborzásért felelős elnöke, és ebben a szerepében az volt a dolga, hogy minél több új diáklányt hívjon meg és tegye vonzóvá számukra az egyesületi tagságot. Szervezett ezenkívül jótékonysági eseményeket is, például egy táncmaratont. A lányok harminc órán át táncoltak megállás nélkül, hogy a belépődíjakból befolyt összeget felajánlhassák a Duchenne-féle gyermekkori izomelhalás elleni gyógykezelés kifejlesztésén dolgozó Team Joseph nevű nonprofit szervezetnek. „A végére holtfáradtak lettünk” – ismerte be Meghan.


  A második év végére már letette a kurzus elvégzéséhez szükséges összes vizsgát, amikor is apai nagybátyja, Mick bácsi szerzett neki egy gyakornoki állást az amerikai nagykövetségen, Buenos Airesben. A családban senki sem tudta, hogy Mick bácsi pontosan milyen szálakat mozgatott meg ehhez, sem azt, hogy a nagykövetségen betöltött kommunikációs attaséi szerepe valójában nem valami titkos CIA-ügynöki megbízatást takar-e. De akárhogy is, mindenképp neki köszönhető, hogy az akkor húszéves Meghan páratlan lehetőséget kapott, hogy látókörét a színésznői pályafutáson túlra is kiterjessze.


  „Az Északnyugati Egyetemen töltött éveim során mindvégig a színház volt a vesszőparipám. Pontosan tudtam, hogy színésznő akarok lenni, de mindig is utáltam az ostoba közhelyet az egyszerű lányról, aki Hollywoodba megy, hogy karriert csináljon a filmiparban – nyilatkozta egyszer a Marie Claire magazinnak. – Ennél azért többre vágytam, és mert mindig is nagyon vonzott a politika, menet közben a színészet szakom mellé felvettem még egy főtárgyat: a nemzetközi kapcsolatokat.”


  Meghan nekirugaszkodott a külszolgálati vizsgának is, mert anélkül egyáltalán nem dolgozhatott volna a külügyminisztérium alkalmazottjaként. Amikor nem sikerült átmennie a rendkívül nehéz vizsgán, hatalmasat csalódott. Nem volt hozzászokva a kudarchoz. Súlyos sebet kapott az önbizalma, amelyet oly gondosan védelmezett már gyermekkora óta.


  Így aztán 2003-ban, miután megkapta a diplomáját az Északnyugati Egyetemen, Meg ismét csak Los Angelesben találta magát. A meghallgatások közötti tétlen hetekben alkalmi munkákkal igyekezett fenntartani magát, egyszer még kalligráfusnak is beállt. 2004-ben felvette őt a Paper Source, az egyik finompapíráru- és ajándékbolt Beverly Hillsben, ahol kétórás kiképzést kapott a kalligráfia, a helyes ajándékcsomagolási technika és a könyvkötészet rejtelmeiből. Ottléte alatt az ő tervei alapján készültek el Paula Patton és az énekes-dalíró Robin Thicke esküvői meghívói 2005-ben.


  Azokban az első években, amelyek az újabb és újabb meghallgatások utáni – Meghan szavával – „futkosással” teltek, sokszor tengődött néha hónapokon át munka nélkül. És ha kapott is olykor egy-egy kisebb szerepet, mint például a „dögös csajét” az Ashton Kutcher főszereplésével készült 2005-ös romantikus filmvígjátékban, a Szerelem sokadik látásra címűben (A Lot Like Love) – nos, ezek aligha hozhatták meg számára az Oscar-jelöléseket.


  2006-ban ő lett a nagy sikerű Deal or No Deal című tévévetélkedő{5} egyik csillogó jelmezbe öltöztetett aktatáskás hölgye a huszonhat közül, akiknek a táskája ismeretlen összegeket rejtett egy cent és egymillió dollár között. Az NBC tévétársaságnak ez az új vetélkedősorozata nemcsak Meghan számára hozott biztos megélhetést, hanem a tulajdonosoknak is. A 2005-ös bemutatkozó show utáni műsoroknak alkalmanként tíz-tizenhatmillió nézőjük volt. Bár a későbbi években ez a hatalmas nézettség alaposan megcsappant, a műsor vonzereje alig csökkent, és a nyomában számtalan kapcsolt termék is nagy sikert aratott, például a show videó-, illetve társasjáték-változata.


  – Üdvözlet, hölgyeim! – köszöntötte minden műsor elején a felsorakozott tökéletes alakú és mosolygó, aktatáskás lányokat a műsorvezető, Howie Mandel.


  – Helló, Howie! – felelték neki kórusban a lányok.


  Így kezdődött minden egyes epizód abból a harmincnégyből, amelyekben Meghan is szerepelt 2006-ban és 2007-ben. Az ő kezében volt a 24-es számú aktatáska, és akár csak társainak, az volt a dolga, hogy kinyissa a táskát, hadd lássák a nézők, mi van benne, amikor valamelyik versenyző bemondta a számát, mert arra tippelt, hogy az ő aktatáskája rejti az egymillió dollárt.


  Ez a huszonhat fiatal nő átlagban hét epizódot állt végig egy-egy forgatási napon. Ez pedig kora reggeltől késő estig tartó kemény munkát jelentett. A többi lány a munka végeztével együtt járt el valahová leereszteni, sokszor még a sminket sem mosták le magukról, úgy indultak el a legközelebbi bárba. Nem így Meghan. Bár nagyon jó viszonyt ápolt mindannyiukkal, a piálásra már nem tartott velük. „Mindenki nagyon kedvelte Meghant – nyilatkozta az egyik aktatáskás kolléganője, Leyla Milani. – De ahogy befejeztük a felvételt, ő azonnal ment a dolgára.” Akárcsak annak idején az egyetemen, Meghan most is dolgozni járt, miközben társai kieresztették a gőzt. Meghan még a forgatás szüneteiben is elfoglalta magát valamivel. „Miközben a többi lány egymással pletykált vagy beszélgetett – folytatta Leyla –, Meghan mindig félrevonult és szerepet tanult, hogy felkészüljön valamelyik következő meghallgatására.”


  Két évad után a céltudatos lány elérkezettnek látta az időt, hogy örökre szögre akassza ezüstösen csillogó aktatáskáját. A következő három évben rendületlenül járt tovább a meghallgatásokra, bevették egy Tostitos-hirdetésbe, máskor meg kisebb szerepeket kapott olyan filmekben és tévéműsorokban, mint a Förtelmes főnökök (Horrible Bosses), a CSI: New York-i helyszínelők, a Knight Rider, a Nyomtalanul (Without a Trace) vagy a Míg a halál el nem választ (’Til Death) című krimisorozatok. A Beverly Hills 90210 legendás tinisorozatának a CW csatorna által készített 2008-as rebootjában két epizódban is Wendy szerepét alakította, és ennek az egyik jelenete, amelyben egy félreeső parkolóban Ethan Wardot kell a szájával kényeztetnie, finoman szólva is felborzolta a kedélyeket. Meghan maga sem tudta, elvállalja-e a jelenetet, de egy feltörekvő színésznő ne legyen túl válogatós.


  Fáradhatatlanul menetelt előre, semmi sem állíthatta meg, még akkor sem, amikor ő maga gondolta úgy, hogy pocsékul játszott, mint például a USA tévécsatorna új sorozatának, a Briliáns elméknek (Suits) a szereplőválogatásán, ahol pedig a magabiztos ügyvédbojtár, Rachel Zane szerepét szánták volna neki. Nem kezdett zokogni, továbbá nem rohant haza, hogy egy vödör fagylalttal vigasztalja magát a kudarcért. Ehelyett fölhívta telefonon az ügynökét.


  – Szerintem szörnyű voltam azon a válogatópróbán – ismerte be. – Muszáj tőlük még egy lehetőséget kérnem.


  – Az a vonat már elment, Meg – felelte az ügynöke. – Inkább készüljön a következő meghallgatására.

  Harry megismerkedik Meghannel


  Amikor Meghan megérkezett Londonba, öt év telt el a Torontóba költözése és azóta, hogy megkapta a Briliáns elmék egyik sztárszerepét. Most már egy világ választotta el attól a mindennapi gondokkal küszködő, alkalmi szerepekből élő Los Angeles-i színésznőtől, akinek még arra sem volt elég pénze, hogy megjavíttassa alaposan lestrapált, vénséges Ford Explorerét – ezzel furikázott meghallgatásról meghallgatásra –, így aztán, amikor a központi zár is felmondta a szolgálatot, öt hónapon át minden reggel a csomagtartón keresztül tudott csak bemászni az autójába.


  Bár a USA tévécsatorna sorozatában kapott szerepe nem repítette őt rögtön a legkeresettebb sztárok élvonalába az olyan piacokon, mint Los Angeles vagy New York, Kanadában gyorsan ismert színésszé vált. Meghant azonban nem tévesztette meg ez a váratlanul jött népszerűség, továbbra is kereste az egyéb lehetőségeket. Miután szerződést kötött a londoni Kruger Cowne PR-ügynökséggel az érdekei képviseletére, megszaporodtak az olyan, néha tízezer dollárnál is többet hozó fellépések, mint például 2014-ben a Marchesa márka ShopStyle kollekciója világkörüli útjának beharangozása New Yorkban, vagy a Dove Önbecsülés Projekt 2015-ben, Torontóban, ahol ő volt a felszólaló díszvendég. Még ugyanabban az évben a Women in Cable Telecommunications díszebédjét rendezték Chicagóban, itt ugyancsak Meghan volt a rendezvény ünnepelt sztárvendége és szónoka.


  A Kruger Cowne-nal kötött szerződése azt is lehetővé tette, hogy bekerüljön az APA, a világ egyik legnagyobb előadóművészeti tehetségkutató ügynökségének az adatbázisába, és egyúttal propagálja a színésznő új, életmód-influenceri szerepkörét. Ennek hátterét Meghan 2014-ben indított The Tig című blogja adta, amelyet afféle nyilvános fórumnak szánt a szenvedélyei bemutatására (finom ételek, divat és utazás – meg persze az olyan társadalmi kérdések, mint a nemi egyenjogúság), könnyed hangvétel és közvetlen, amolyan „egy hétköznapi lány vágyai” stílus jellemzett, és nevét a testes toszkán vörösborról, a Tignanellóról kapta, amelynek Meghan, amint először megkóstolta, a rajongójává vált.


  „Annál az első kortynál értettem meg végre, hogy pontosan mire gondolnak a szakértők az olyan kifejezések használatakor, mint a bor teste, struktúrája, lecsengése vagy koronája – írta a blogján. A Tig csak egy becenév, amit én találtam ki. Nemcsak a borra, de egyfajta gyűjtőnévnek szánom minden más szenvedélyem vonatkozásában is.”


  Meghan már a Tig elindítása előtt is sűrűn használta az internetet, nemcsak mint az önkifejezés eszközét, hanem arra is, hogy széles közönséget érjen el. 2010 és 2012 között már működött egy anonim internetes oldala, amelyen The Working Actress (A dolgozó színésznő) címen egy Hollywoodban munkát kereső fiatal nő sikereit és kudarcait tárta az érdeklődők elé. Már az iskolában is szeretett írni, sőt egy ponton az újságírói pályával is kacérkodott, mert úgy látta, az megfelelő terep lehetne a kreativitásához, és hogy hangot adhasson időnkénti csalódottságának. A blogban leírta őszinte örömét, amikor végre sikerült munkához jutnia, de a kétségbeesését is, ami minden hozzá hasonló kezdő színészt elönt, ha visszautasítást kap ettől a csillogással teli szakmától, amelyben a vonzó külső mindig nagyobb súllyal esett latba, mint a tehetség. Bár akkor még nyilvánosan sosem ismerte el, hogy ő áll a blog mögött, a szakmában sokan sejtették, hogy ki az ismeretlen szerző – és nem is váratott magára az okos tanácsaiért és őszinte hangú anekdotáiért járó elismerés.


  Míg a The Working Actress kendőzetlenül őszinte stílusban, a Tig sokkal csiszoltabb és derűlátóbb hangon szólt az olvasóihoz. Akár Meghan maga mutatkozott meg benne egy tökéletes teveszőr kabátban, amint gondtalanul sétál valamelyik zord, sziklás tengerparton, akár „Tig-beszélgetést” folytatott valamelyik híres barátnőjével, mint Priyanka Chopra színésznő, akár csak odavetette valamelyik kedvenc étele, mondjuk, a „fűszeres-kendermagos brokkoli” receptjét – a gondosan szerkesztett weboldal igazi csemege volt, amelytől azt remélte, hogy idővel „az új ötleteket és izgalmat keresők – egyszóval az ihletett életstílusra vágyók találkahelyévé” válhat.


  Legújabb munkatársa, a Ralph Lauren vállalat egyik PR-igazgatója, Violet von Westenholz több eseményt is megszervezett Meghan londoni tartózkodásának idejére, ezeken a márka csupa hírességből verbuvált csapatának egyik nagyköveti szerepét szánta neki. Violetnek nemcsak a divat világában, hanem az angol felsőbb körökben is kiváló kapcsolatai voltak. Édesapja, Frederick Patrick Piers von Westenholz báró, hajdani olimpiai síző, Károly herceg legrégibb és legjobb barátai közé tartozott, így aztán Violet gyermekkorában olyan ifjoncokkal síelt együtt a svájci hegyekben, mint Vilmos és Harry herceg.


  A programok között helyet kapott Wimbledon is. Mivel a Ralph Lauren márka a híres teniszbajnokság egyik fő szponzora volt, Violet könnyen hozzájutott néhány VIP-belépőhöz. A bajnoki torna második napján Meghan is beült a páholyba, hogy onnan szurkoljon a barátnőjének, Serena Williamsnek. A bajnoknővel még 2010-ben ismerkedett meg Miamiban egy, a Superbowl (az amerikaifutball-bajnokság) döntője utáni fogadáson. A rengeteg híresség és sportoló között ők ketten szinte „első látásra rokonszenvesek” lettek egymásnak, ahogy ezt Meghan később elmondta. S mert „rengeteg közös csajos témát találtunk”, azonnal számtalan fotó is készült a telefonjaikon, amint nevetve megbeszélik az amerikai focit.


  Ennek a felszabadultságnak már nyomát sem lehetett látni Meghan arcán, miközben vérbeli szurkolóként Serena következő meccsét nézte végig Wimbledonban Amra Sadiković ellen. Mindig ő emelte magasba elsőként az öklét, akárhányszor pontot ért el a barátnője, és éljenezve is ő pattant fel a helyéről elsőként, amikor Serena szettet nyert. Meghan alig tudott valamit a teniszről, mielőtt összebarátkozott volna Serenával, de mostanra elszánt szurkoló lett belőle.


  Annyi időre azért sikerült elszakadnia a meccstől, hogy a VIP-vendégek részére fenntartott büfépultnál kiszúrja a brit színészt, Dominic Coopert, és még ugratta is kicsit a barátnőit, mondván, egészen picit szerelmes az amerikai tévésorozat, a Preacher sztárjába. Röviden elgondolkodott rajta, hogy ne szólítsa-e meg. Aztán úgy döntött, nem háborgatja ezt a kellemes angol úriembert. Inkább tovább nevetgélt a barátnőivel.


  Londonban nem csak Violet fáradozott azon, hogy találkozókat szervezzen Meghannek. Néhány hónappal korábban Jonathan Shalit – akinek oroszlánrésze volt Simon Cowell, Mel B és más népszerű brit televíziós személyiségek karrierjének a felfuttatásában –, a Roar nevű tehetségkutató ügynökség tulajdonosa is szerződést kötött vele. Meghan abban reménykedett, hogy a menedzser segítségével új területen is színre léphet, például egy finom ételeket bemutató tévéshow keretében.


  Jonathan érdeklődését az amerikai színésznő iránt a Tig keltette föl – és valóban, Meghan mindig is abban reménykedett, hogy ez a blog fogja megnyitni számára a televíziózás felé vezető utat.


  „A Tig attól lendületes, hogy markáns víziót kínál – mondta a blogjáról Meghan, aki titokban arra számított, előbb-utóbb talán egy szakácskönyv vagy egy egész életmódmárka is kikerekedhet internetes oldalából. – Szinte végtelen lehetőségeket rejt.”


  Bár Meghan kétségtelenül nagyon sok mindent ellesett Gwyneth Paltrow-tól, a színésznőből lett életmódgurutól, aki kétszázötvenmillió dolláros birodalommá építette Goop (Felfújt hólyag) című internetes oldalát, példaképnek ott volt neki egy jóval közelebbi személyiség, Jessica Mulroney is – Kanada talán legismertebb életmód-influencere és egyúttal Meghan egyik legjobb barátnője.


  Jessica és a férje, Ben – a korábbi kanadai miniszterelnök, Brian Mulroney legidősebb fiával, amúgy pedig az eTalk című televíziós pletykarovat egyik műsorvezetőjével – a város egyik legdivatosabb házaspárja voltak. Jessica ügyesen kihasználva a Kanadában közismert családnevet és veleszületett stílusérzékét, ígéretes karriert épített magának mint butiktulajdonos, influencer, divattanácsadó és esküvőszervező. Instagram-oldalát megtöltötték a tökéletes otthoni légkört árasztó képek, amelyeken például Jessica frissen mosott, derékig omló barna hajával, erősen kifestett ibolyakék szemével és karcsú, elegáns lábán fekete tűsarkúval a padlón hever, és egy könyvet olvas imádni való két ikerfiacskája, Brian és John társaságában.


  Miután az egyik helyi újság divatrovatának a szerkesztője bemutatta őket egymásnak, Jessica nemcsak bátorította Meghant, hogy az övéhez hasonló irányba egyengesse a pályáját, de be is vezette a város izgalmas, pezsgő társadalmi életébe, amelyben egymást érték a nagy visszhangot keltő jótékonysági rendezvények, a legújabb szórakozóhelyek és fantasztikus éttermek megnyitói, amikor is olyan különleges emberekkel ismerkedhetett meg, mint például Michael Bublé. Ez a kanadai énekes-dalíró is jó barátságban volt Jessicával és Bennel. Felesége, az argentin születésű színésznő és modell, Luisana Lopilato szűk körű otthoni partijai sokak titkos vágyai között szerepeltek Vancouver városában. Amikor 2015 novemberében Meghannek végre sikerült meghívást kapnia az egyik vacsoraestjükre, ez alkalmat adott arra, hogy kiposztolja blogjára az énekes kedvenc karácsonyi számait „Tig-dalok Michael Bubléval” címen.


  2016-ban már annyi követője volt a The Tigen és az Instagram-oldalán, hogy úgy érezte, itt az ideje elgondolkodnia arról, mihez kezd, ha a Briliáns elmék egyszer véget ér. Változásra éhesen szerződést kötött egy amerikai irodalmi ügynökséggel, amellyel – az internetes platformjai sikerére alapozva megírt – gasztronómiai jellegű könyv kiadásáról tárgyalt. Meghan londoni tartózkodása idején Jonathan a maga szokásos öltözékében (fekete mellény, fehér ing, csíkos nyakkendő és valami rikító színű zokni) vázolta neki egy nagy ívű világkörüli út tervét, amikor is országról országra járva újabb és újabb ételeket mutatna be, ügyelve a fenntarthatóságra – amolyan Padma Lakshmi és Anthony Bourdain keresztezéseként.


  A brit fővárosban eltöltött viszonylag rövid időben Meghan új ismerősei között az iparág nagyjai közül nem csak Jonathan bukkant föl. Megismerkedett Piers Morgannel, az ITV Good Morning Britain című reggeli hírmagazinjának a műsorvezetőjével a férfi kedvenc kensingtoni pubjában, a Scarsdale Tavernben. „Csak egy hétre jöttem Londonba, hogy találkozzam néhány emberrel és ott lehessek Wimbledonban – írta a férfinak egy személyre szóló Twitter-üzenetében közvetlenül a Londonba érkezése után. – Szívesen beugranék magához egy szóra!” Még sosem találkoztak azelőtt, de Meghan nagyon szeretett volna megismerkedni ezzel a szókimondó és ellentmondásos személyiséggel. Morganről tudni lehetett, hogy ő áll a Donald Trumpról a Twitteren posztolt számos, nyíltan konfliktusvállaló komment mögött – bár az NBC televízió Celebrity Apprentice (Sztártanonc) című valóságshow-jában közben félig-meddig megbékítette az amerikai elnököt.


  Meghan „minden porcikájában hollywoodi szupersztárhoz illő módon” jelent meg a meghitt és mindig félhomályos pubban, írta róla később Piers a Daily Mailben, „kecses volt, karcsú és elegáns a hosszú lábával, és fantasztikusan elbűvölő. Még a Los Angeles-i színészvilág nélkülözhetetlen, hatalmas fekete napszemüvege sem hiányzott az orráról.”


  Kétórás beszélgetésük alatt, miközben a színésznő Dirty martini koktélokat szopogatott, rengeteg minden szóba került a fegyvertartási szabályoktól kezdve Meghan gyermekkorán és vegyes származásán át a karrierelképzeléseiig és leghőbben áhított céljáig, hogy ha már nem lehet az Egyesült Államok elnöke, legalább híres tévés személyiséggé nője ki magát. Tökéletesen elbűvölte Pierst.


  Meghan végül valamivel este nyolc óra előtt búcsút vett Pierstől, mert vacsorarandija volt a Hertford Street 5. szám alatt, a modern kori Nigéria megalapítójának, Hope Harriman törzsfőnöknek a fiával, Misan Harrimannel. Misan – a whatwesee.com weboldal alapítója és a British Polo Day nevű hálózat igazgatója – sűrűn felbukkant a lovaspóló-mérkőzéseken, amelyekre Vilmos herceg is sokszor ellátogatott Kate Middleton társaságában.


  Misan ebbe a kizárólag regisztrált tagok számára fenntartott mayfairi klubétterembe invitálta meg, amelyről az a hír járja, hogy az egész világon az egyik legexkluzívabb hely. A Hertford Street-i jelöletlen, vörösesbarna kapun betérő vendégek sorában, akik méltónak találtattak arra, hogy a klub privát termeiben gyertyafényes asztalok mellett ezüst evőeszközzel fogyasszák el a vacsorájukat, többek közt olyanok fordultak meg, mint George és Amal Clooney, Mick Jagger vagy Harry unokahúga, Eugénia hercegnő. Bármennyire élvezte is talán Meghan a klub hangulatvilágításában elfogyasztott gin-fizzeket, a szíve mélyén egy másnapi vakrandi izgatta.


  Beköszöntött a nyár, ő pedig nemrégiben ismét szingli lett. Bár a legutóbbi, két éven át tartó (és a három évvel korábbi válása óta egyetlen komoly) kapcsolata alig ért véget, Meghan továbbra is kereste az igazit. Ezen a londoni kiránduláson bizalmasan megsúgta egyik barátnőjének, hogy beérné „már egy flörttel is egy kedves angol gentlemannel”.


  Csakhogy ezúttal nem valami hétköznapi figurával készülődött arra a randira. Amikor július elsején együtt ebédelt londoni ügynökével, Gina Nelthorpe-Cowne-nal, Meghan elárulta Ginának a férfi kilétét. Gina és Meghan a 2014-es One Young World Summiton ismerkedtek meg egymással, és azóta többször is részt vettek közös munkautazásokon a tengerentúlra, sőt 2015-ben egyszer még egy hivatalos út után Máltára is kiruccantak.


  – Ma este vakrandim van valakivel – mesélte Ginának bizalmasan Meghan, miután végzett a salátájával a Covent Garden környékén található Delaunay étteremben.


  – És ki az? – kérdezte tőle Gina. – Esetleg ismerem?


  – Szerintem kizárt, hogy ne ismerd – hajolt oda hozzá egészen közel Meghan. – Harry herceggel találkozom.


  Gina valósággal padlót fogott a hírre, aztán suttogva azt kérdezte Meghantől:


  – Tisztában vagy vele, hogy mibe nyúltál?


  – Hát, kétségtelen, hogy nem akármilyen élmény lesz – felelte neki Meghan –, de előre tudom, hogy jól fogom érezni magam.


  – Fogalmad sincs, micsoda őrület lesz ebből – mondta neki Gina, aki szerette volna megértetni az amerikai nővel, milyen ádáz és vérszomjas tud lenni a brit sajtó azokkal, akik a királyi család valamelyik tagjával merészelnek randevúzni. – Úgy fogják rád vetni magukat, mint kopók az űzött vadra.


  Meghan azonban nem látott ennyire előre, kiváltképp, mivel az illető hölgy, aki összehozta neki a találkozót a herceggel, úgy adta elő a dolgot: „Majd szépen beültök egy szobába ketten, aztán meglátjuk, mi lesz belőle.”


  Annak ellenére, hogy a széltében-hosszában terjedő pletykák szerint Violet von Westenholz szervezte ezt az első randevút, azon inkább csak Meghan közeli barátai, Misha Nonoo és Markus Anderson voltak jelen. (A házaspár a mai napig szereti homályban tartani a közvetítő személyét, még a legközelebbi barátaik előtt is. Annak idején Meghan ezzel kapcsolatban csupán egyetlen utalást tett, miszerint a Harryvel történt első találkozásuk a „vak szerencse” műve volt.)


  Markus, a Soho House kanadai születésű nemzetközi tagsági igazgatója mindig nagyon vigyázott rá, hogy Meghan biztonságban érezze magát ennek az egész világra kiterjedő, csakis tagsági igazolvánnyal látogatható klubhálózatnak a torontói egységében. Meghant saját boksz várta, ha kedve támadt betérni a nyolcmillió dolláros felújításon átesett, pompás, György korabeli épületbe egy italra a Briliáns elmékből ismert színésztársaival a harmadik emeleti bárban, vagy kényelmesen befészkelni magát MacBookjával a könyvtár egyik tágas bőrfoteljába, hogy a blogján dolgozzon.


  Markus számos üzleti és kulturális személyiségnek bemutatta őt Kanadában és külföldön is. Ugyancsak a férfi intézte el a Soho House miami kirendeltségén, hogy az egyik ebéden Misha, a feltörekvő és előkelő származású divattervező – amúgy vidám és temperamentumos nő – mellé ültessék a színésznőt. A miami útnak a városba látogató Art Basel nemzetközi műtárgykiállítás volt az apropója, amelyen minden évben összegyűlik a gazdag és híres művészetpártoló közönség, hogy részt vegyen az egy hétig tartó rendezvény számtalan fogadásán és más eseményén. Markus azért hívta meg ide Meghant, aki amúgy megszállott művészetrajongó, hogy a Soho Beach House-ban, az esemény epicentrumában kedvére napozhasson és lazíthasson, miközben csodálatos műalkotásokat is láthat, és esténként nagyszerűen szórakozhat.


  Ebben a fantasztikus közegben, ami kiválóan alkalmas új barátságok kialakítására, Misha és Meghan azonnal egymásra talált. A napszőke hajú Misha Bahreinben született, de Angliában nőtt fel, aztán Párizsban elvégzett egy üzleti főiskolát, mielőtt divattervezésre adta volna a fejét. Akkoriban New York és London között ingázott. A férjét, a jóképű és kiváló kapcsolatokkal bíró Alexander Gilkest, az amerikai Art+Auction magazin beválasztotta a világ száz legbefolyásosabb műkereskedője közé, miután megalapította a Paddle8 online aukciósházat. Alexander együtt járt Etonbe Vilmos herceggel és az öccsével, Harryvel, Mishával pedig a lány tizenhét éves korában ismerkedett meg. Aztán hét évvel később, 2012-ben össze is házasodtak, és a Velencében rendezett esküvőjükön még Lana Del Rey is fellépett.


  Meghant kezdettől fogva lenyűgözte Misha sallangmentes, üstökösként ragyogó személyisége, Mishára pedig ugyanilyen hatást gyakorolt a színésznő őszinte és széles körű érdeklődése. „Meghan mély benyomást kelt az emberben, és végtelenül szórakoztató minden vele töltött perc” – mondta róla Misha.


  A két nő még az ebéd vége előtt megosztotta egymással az elérhetőségeit, és az Instagramon is bejölték egymás fotóit.


  Az okos és csinos divattervezőnő különféle üzleti lehetőségekről mesélt Meghannek, aki azon volt, hogy bővítse mind magánjellegű, mind üzleti kapcsolatainak a körét. Meghan imádta Misha társaságát, akit az egyik barátnője „rejtőzködő, trendi és dúsgazdag arisztokratalányként” jellemez. Ha New Yorkban járt, Meghan majd mindig Misháék duplex lakásában szállt meg Manhattan West Village negyedében, ahol a házaspár szüntelenül érdekes emberek válogatott társaságát látta vendégül.


  A barátság azonban kölcsönösen gyümölcsözőnek bizonyult. 2015 novemberében az Amerikai Divattervezők Egyesülete és a Vogue magazin a New York-i divathét alkalmából alapítványi díjkiosztó gálaestet rendezett, amelyen Meghan a Misha tervezte ruhában vonult végig a vörös szőnyegen – erre már mindenki felkapta a fejét. Másnap minden lapban megjelent az ezüstösen csillogó, folyékonyacél-színű, mély kivágású miniruhában pózoló Meghan képe, és ez óriási nyilvánosságot jelentett Misha épp csak virágba szökő divatmárkájának.


  Első találkozásukkor Meghan még nagyon komolyan járt valakivel, bár másfél év sem telt el a válása óta.


  Meghan huszonhárom éves volt, amikor beleszeretett első férjébe, a rámenős és produceri pályáját kezdő Trevor Engelsonba, akit a The Hollywood Reporter 2009-ben beválogatott a harmincöt évesnél fiatalabb filmesek top 35-ös listájába. Hét esztendeig éltek együtt, mire a harmincéves Meghan és a harmincnégy éves Trevor 2011. szeptember 10-én végre hivatalosan is összekötötték az életüket, Jamaicában, egy romantikus tengerparti fövenyen.


  Meghan már olykor az esküvőjük előtt is fennhangon elmélázott barátai társaságában azon, vajon Trevor miért nem támogatja őt színésznői pályafutásában. Végül is a férfi igazán nem szenvedett hiányt a megfelelő kapcsolatokban. Meghan úgy érezte, Trevor egyszerűen csak szereti, hogy függőségben tarthatja őt. A kapcsolatuknak kezdetektől fogva ez volt az alapja: mindig is Trevor volt a domináns fél kettejük közül. „Hozzá volt szokva, hogy a családban ő a kenyérkereső és egyúttal az a kulcsfigura, aki nélkül Meghan a filmiparban sem boldogul” – jellemezte korai viszonyuk természetét egyik barátjuk. Az esküvőjük azonban véletlenül arra az időszakra esett, amikor Meghan sztárszerepet kapott az egyik népszerű kábeltévé-sorozatban. Alig pár hónap telt azóta, hogy 2010 nyarán visszatértek a Belize-ben töltött vakációjukról, amikor Meghanre osztották Rachel Zane szerepét a Briliáns elmékben. „Ez aztán alaposan felforgatta az addigi status quót – folytatta az iménti barát –, és Trevor csöppet sem örült ennek.”


  Az, hogy onnantól fogva Meghan az ideje java részét Torontóban töltötte, hozzájárult kapcsolatuk lassú megromlásához. Kezdetben még jelentős erőfeszítéseket tettek, hogy minél több időt töltsenek egymással. Ahogy múltak a hónapok, Meghan egyre ritkábban látogatott haza Los Angelesbe. Amikor Trevort 2013 februárjában meghívták az Oscar-díj-átadó ünnepségre, Meghant már nem vitte magával. Azzal próbálta kimagyarázni, hogy csak egy jegyet kapott, de Meghan úgy érezte, egyszerűen nem kívánta megosztani vele a rivaldafényt. Fél évvel később a házaspár, miközben alig két esztendővel azelőtt még fülig szerelmesnek látszottak azon a jamaicai tengerparton, benyújtotta a válókeresetet. De Meghan sosem adta fel a reményt, hogy egyszer rátalál az igazira – még ha csúnyán melléfogott is az első alkalommal.


  Amikor a színésznő végül úgy döntött, eljött az újabb próbálkozás ideje, a választása Toronto első számú agglegényére, Cory Vitiellóra esett, akit a Toronto Life csak úgy jellemzett: „Legalább annyira ismert konyhaművészként, mint a város egyik legvonzóbb partiképes férfijaként.” Ezt az Ontario állambeli, brantfordi születésű, finom arcélű férfit mindig csodálatosan szép nőkkel lehetett látni a magazinokban. Cory, Meghan egyik kedvenc torontói éttermének, a Hardbord Roomnak a tulajdonosa már tizenöt évesen saját cateringbizniszt indított a szülei otthonában. A pár itt is ismerkedett meg 2014 júniusában. Nem sokkal később Meghan írt is róla – meg persze az étterméről is – a The Tigben. „Ételeiben ötvöződik a kisvendéglők egyszerűsége és a merész alkotókedv, és ez világosan megmutatja, hogy Cory a morális értékeihez ragaszkodó kisvárosi közegből jött ugyan, de a szívében nagy álmokkal, amelyeket volt elég bátorsága megvalósítani.”

